Listakonan Margrét Ósk Hildur Hallgrímsdóttir selur nú verk með mynd af kóalabirni og rennur 100% af ágóðanum til styrktar CFA ( Country Fire Authority ) í Ástralíu . „ Undanfarna daga hefur hugurinn verið mikið hjá dýrum og fólki í Ástralíu . Mig langar til þess að hjálpa á þann litla hátt sem ég get . Styrkir fara í að aðstoða björgunaraðila , dýr og fólk sem hefur orðið fyrir skaða vegna eldanna , “ segir Magga , sem segist ekki taka oft þátt í fjáröflunum á Facebook . „ Ég geri það bara ef mér finnst málefnið ná til mín , síðast var ég með í bleikum október því það málefni snertir mig persónulega . En ég ákvað að reyna að hjálpa í þessu tilfelli líka . “ „ Ég hef alltaf verið mikill áhugamaður um dýr og skordýr og viljað fara til Ástralíu síðan ég vissi hvað Ástralía var út af einstaka dýralífinu þar . Og það hefur verið á „ Bucket-listanum “ mínum heillengi að sjá kóalabjörn í sínu náttúrulega umhverfi en ekki í dýragarði , “ segir Magga . Myndin sem hún teiknaði og selur til styrktar CFA er af krúttlegum kóalabirni , stykkið kostar 3.000 krónur og vonast Magga til að selja 200 verk og safna þannig 600 þúsund krónum fyrir málefnið . Kóalabjörninn hennar Möggu . „ Áður en eldarnir náðu heimsathygli sá ég fyrir mér sofandi kóalabjörn í tré með sólina í bakgrunni , en núna þegar þetta hræðilega ástand stendur yfir sé ég kóalabjörn sem er búinn að flýja upp í tré með himin sem lýsist upp af eldi í bakgrunni . “ Þeir sem vilja styrkja málefnið með því að kaupa mynd geta gert það á Facebook-síðu Möggu , MÓHH verk . Myndin er svo prentuð á vistvænan pappír , númeruð , árituð og send í pósti . Allir sem vilja mega deila myndinni á stafrænu formi og vekja þannig athygli á málefninu .